சமதர்ம சித்தாந்த அக்னிக் குஞ்சு ப. ஜீவானந்தம்

சமதர்ம சித்தாந்த அக்னிக் குஞ்சு ப. ஜீவானந்தம் என்னும் இந்நூல் தே. பிரியா அவர்களால் எழுதப்பட்டது.   தமிழ் இலக்கிய வளர்ச்சிக்காக ஈடுபாடோடு தமிழ்த்தொண்டாற்றியவர்களின் அரும்பணியினை நூலாக்கமாக வெளியிட்டு சாதனை படைத்த அண்ணாமலைப் பல்கலைக் கழகத் தமிழியல் துறையும் மலாய் பல்கலைக்கழகமும் இணைந்து கலைஞன் பதிப்பகத்தால்   ' கவிஞர்கள் - பாடலாசிரியர்கள்' என்னும் தலைப்பில் 2016 ஆம் ஆண்டு வெளியிட்ட நூலாக்கப் பணியில் ஒரு நூலாக இந்நூல்  வெளியாகி உள்ளது. இந்நூலே நூலாசிரியரின் முதல் நூலாகும்.
ஜீவாவின் வாழ்வும் பணியும் இந்தியாவின் சொத்து; தமிழக பாட்டாளி மக்களின் தலைவர்; இலக்கியவாதி; அரசியல்வாதி; தமிழ்ப் பற்றாளர்; மேடைப் பேச்சாளர்; கவிஞர்; புரட்சி சிந்தனைகளின் விளைநிலம்; தேசபக்தர்;  விடுதலைப் போராட்ட வீரர்; தியாகத்தின் ஜீவநதி; பண்பாட்டின் அடையாளம் எனப் பன்முக பரிமாணமாகத் திகழ்பவரும் தோழர் ஜீவா என்று பலராலும் அன்போடு அழைக்கப்பெறுபவருமான ப.ஜீவானந்தத்தின் வாழ்க்கை வரலாற்றினையும் இலக்கியப் பணியினையும் பொதுவாழ்வையும் எடுத்துரைக்கின்றது.ஜீவாவின் பொதுவுடைமை சித்தாந்தங்களை ஜீவானந்தத்தின் கவிதைகள்  வழி விளக்கியுள்ளதைக் காணமுடிகின்றது.